b'\n_START_ARTICLE_\nEtnokosmologija\n_START_SECTION_\nEtnokosmologin\xc4\x97 informacija\n_START_PARAGRAPH_\nVisa tai, kas atspindi ar talpina informacij\xc4\x85 apie \xc5\xbemogaus santykius, ry\xc5\xa1ius su Kosminiu pasauliu, vadiname etnokosmologine informacija._NEWLINE_Etnokosmologin\xc4\x97 informacija gali b\xc5\xabti: etnografin\xc4\x97 med\xc5\xbeiaga, \xc4\xafskaitant tekstus, dainas, apeigas, simbolius; moksliniai darbai ir mokslo pasiekimai, mokslo istorijos paveldas; audio, video ir foto med\xc5\xbeiaga; dangaus vaizdai pro teleskop\xc4\x85; meno k\xc5\xabriniai; filosofiniai ir religiniai tekstai etc._NEWLINE_I\xc5\xa1vardyti informacijos \xc5\xa1altiniai neturi ir objektyviai negali tur\xc4\x97ti vieningo ir vieno vertinimo kriterijaus. Kitaip sakant, etnokosmologin\xc4\x97s informacijos visuma nesiekia suformuoti vien\xc4\x85, tariamai be\xc5\xa1ali\xc5\xa1k\xc4\x85 ir objektyv\xc5\xb3 Kosminio pasaulio santykio su \xc5\xbemogumi integral\xc5\xb3 model\xc4\xaf. Atvirk\xc5\xa1\xc4\x8diai \xe2\x80\x93 etnokosmologin\xc4\x97s informacijos visuma, sukaupta vienoje erdv\xc4\x97je i\xc5\xa1rei\xc5\xa1kia m\xc5\xabs\xc5\xb3 santykio su Kosminiu pasauliu daugiaplani\xc5\xa1kum\xc4\x85 ir da\xc5\xbenai prie\xc5\xa1taring\xc4\x85 \xc4\xafvairov\xc4\x99, kuri apima labai plat\xc5\xb3 \xc5\xbemogaus rai\xc5\xa1kos diapazon\xc4\x85 \xe2\x80\x93 mitologij\xc4\x85, tik\xc4\x97jim\xc4\x85, moksl\xc4\x85, men\xc4\x85, praktik\xc4\x85, istorij\xc4\x85, hipotezes ir mokslin\xc4\x99 fantastik\xc4\x85.\n_START_SECTION_\nEtnokosmologija Lietuvoje\n_START_PARAGRAPH_\nLietuvos etnokosmologija nagrin\xc4\x97ja lietuvi\xc5\xb3 (balt\xc5\xb3) archai\xc5\xa1k\xc4\x85sias pasaul\xc4\x97\xc5\xbei\xc5\xabros bei kalendorines sistemas, paremtas astronominiais steb\xc4\x97jimais, taip pat \xc5\xa1i\xc5\xb3 steb\xc4\x97jim\xc5\xb3 metodus ir \xc5\xbeini\xc5\xb3 perdavimo i\xc5\xa1 kartos karton b\xc5\xabdus. Baltijos \xc5\xa1alyse jau i\xc5\xa1ai\xc5\xa1kinti dviej\xc5\xb3 r\xc5\xab\xc5\xa1i\xc5\xb3 archeoastronominiai objektai \xe2\x80\x93 kalendorim\xc5\xb3 matavim\xc5\xb3 stebyklos ir laidojimo paminklai. I\xc5\xa1 pirm\xc5\xb3j\xc5\xb3 min\xc4\x97tinas stulp\xc5\xb3 ratas ant legendinio Birut\xc4\x97s kalno Palangoje, skirtas fiksuoti dangaus \xc5\xa1viesuli\xc5\xb3 pad\xc4\x97tims horizonte bei \xc5\xa1e\xc5\xa1\xc4\x97li\xc5\xb3 kryptis laidos metu. \xc4\xaerenginys atitinka i\xc5\xa1vystyt\xc4\x85 Saul\xc4\x97s \xe2\x80\x93 M\xc4\x97nulio kalendori\xc5\xb3 jis funkcionavo iki XV a. prad\xc5\xbeios. Laiko skai\xc4\x8diavimo algoritmai pagal M\xc4\x97nulio fazes atsispindi jau pirmojo t\xc5\xabkstantme\xc4\x8dio po Kristaus moter\xc5\xb3 papuo\xc5\xa1aluose. \xc4\xaevairi\xc5\xb3 laikme\xc4\x8di\xc5\xb3 balt\xc5\xb3 kap\xc5\xb3 \xc4\xafranga da\xc5\xbenai b\xc5\xabdavo formuojama kaip mikrokosmosas, taigi, atitikdavo pasaulio s\xc4\x85rangos vaizdin\xc4\xaf._NEWLINE_Kad sukaptos gamtamokslin\xc4\x97s \xc5\xbeinios ir sukurtieji Visatos modeliai b\xc5\xabt\xc5\xb3 patikimai perduoti ateinan\xc4\x8dioms kartoms, dar neturint ra\xc5\xa1to, imta visa tai koduoti meno, folkloro, papro\xc4\x8di\xc5\xb3 formomis. Senieji archetipai d\xc4\x97l labai gyvybing\xc5\xb3 s\xc4\x97slaus ir \xc5\xbeemdirbi\xc5\xa1ko balt\xc5\xb3 etnoso kult\xc5\xabrini\xc5\xb3 tradicij\xc5\xb3 siekia ir m\xc5\xabs\xc5\xb3 laikus; tuo pa\xc4\x8diu tai yra \xc5\xa1altiniai apie senov\xc4\x97s \xc5\xbemoni\xc5\xb3 pasaul\xc4\x97\xc5\xbei\xc5\xabr\xc4\x85._NEWLINE_Etnokosmologinis nagrin\xc4\x97jimas jau pasirod\xc4\x97 es\xc4\x85s vaisingas interpretuojant atskirus tautodail\xc4\x97s faktus. Audini\xc5\xb3 ir dro\xc5\xbeini\xc5\xb3 ornamentuose galima i\xc5\xa1skirti kosmogramas, i\xc5\xa1rei\xc5\xa1kian\xc4\x8dias pasaulio modelio erdvin\xc4\x99 ir laikin\xc4\x99 strukt\xc5\xabrizacij\xc4\x85. Ypa\xc4\x8d pirmaprad\xc5\xbeiu pavidalu kosmogramos sutinkamos ant velykini\xc5\xb3 margu\xc4\x8di\xc5\xb3, o daugiausia modelio element\xc5\xb3 yra verps\xc4\x8di\xc5\xb3 kompozicijose._NEWLINE_Etnokosmologijos rezultatai, be mokslin\xc4\x97s, turi ir praktin\xc4\x99 vert\xc4\x99. Lietuvi\xc5\xb3 tautosakoje ir papro\xc4\x8diuose atsispindi senojo M\xc4\x97nulio kalendoriaus reliktai bei Saul\xc4\x97s diktuojamas \xc5\xbeemdirbyst\xc4\x97s ir gamtos fenologini\xc5\xb3 rei\xc5\xa1kini\xc5\xb3 kalendorius.\n_START_SECTION_\nLietuvos etnokosmologijos muziejus\n_START_PARAGRAPH_\nLietuvos Etnokosmologijos muziejus \xc4\xafkurtas 1990 met\xc5\xb3 kovo 15 d. Atskira \xc4\xafstaiga muziejus tapo i\xc5\xa1pl\xc4\x97tojus dar 1980 m. Mol\xc4\x97t\xc5\xb3 astronomijos observatorijoje \xc4\xafkurto visuomeninio astronomijos muziejaus veikl\xc4\x85. Apskritai, \xc5\xa1itaip buvo atsiliepta \xc4\xaf vis gaus\xc4\x97jant\xc4\xaf Kaldini\xc5\xb3 kalvos lankytoj\xc5\xb3 sraut\xc4\x85, visuomen\xc4\x97s diskutuotinas mokslo problemas. Lietuvos Etnokosmologijos muziejus atrenka, kaupia, sistemina, saugo, moksli\xc5\xa1kai tyrin\xc4\x97ja ir pateikia etnokosmologin\xc4\x99 informacij\xc4\x85 lankytojams._NEWLINE_Kadangi etnokosmologijos informacijos yra be galo daug, pagrindinis Etnokosmologijos muziejaus tikslas yra labiausiai apibendrintos, charakteringos ir esmin\xc4\x97s informacijos ie\xc5\xa1kojimas, atrinkimas ir jos kaupimas.'